***Kúpna zmluva***

uzatvorená podľa § 409 a nasl. zákona č. 513/1991 Zb. Obchodného zákonníka v platnom znení (ďalej len „*zmluva*“)

**Objednávateľ: Mestská časť Bratislava–Nové Mesto**

so sídlom: Junácka 1, 832 91 Bratislava

v mene ktorého koná: Mgr. Matúš Čupka, starosta

IČO: 00 603 317

DIČ: 2020887385

bankové spojenie: Prima banka Slovensko, a.s.

IBAN: SK0356000000001800349037

(ďalej v texte ako „*objednávateľ*“)

a

**Dodávateľ: ...............................................**

so sídlom/s miestom podnikania: ..............................................

zapísaný v: ....................................

v mene ktorého koná: ...........

IČO: ......................

DIČ: ......................

IČ DPH: .......................

bankové spojenie: ......................

IBAN: ...........................................

(ďalej v texte ako „*dodávateľ*“)

(ďalej v texte spolu objednávateľ a dodávateľ aj ako „*zmluvné strany*“)

Čl. I. – Definície pojmov

1. Zmluvné strany sa dohodli, že nižšie vymedzené pojmy a skratky s veľkým začiatočným písmenom majú pre účely tejto zmluvy nasledovný význam:
2. „**Obchodný zákonník**“ je zákon č. 513/1991 Zb. Obchodný zákonník v znení neskorších predpisov.
3. „**Občiansky zákonník**“ je zákon č. 40/1964 Zb. Občianskeho zákonníka v znení neskorších predpisov.
4. „**Vada**“ predstavuje nespôsobilosť plnenia poskytnutého dodávateľom plniť účel, na ktorý je určené alebo rozpor/nedostatok/odchýlku vlastností plnenia poskytnutého dodávateľom v porovnaní s vlastnosťami uvedenými v tejto zmluve vrátane jej príloh, analýzach a/alebo pokynoch objednávateľa, resp. vykonanie plnenia dodávateľa v rozpore s touto zmluvou vrátane jej príloh  a/alebo analýzami a/alebo pokynmi objednávateľa. Vadou je aj právna vada poskytnutého plnenia. Dodávateľ zodpovedá za Vady plnenia alebo jeho časti v čase odovzdania objednávateľovi a počas záručnej doby.
5. „**Zákon o registri partnerov verejného sektora**“ je zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
6. „**Zákon o slobodnom prístupe k informáciám**“ je zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
7. „**Zákonník práce**“ je zákon č. 311/2001 Z.z Zákonník práce v znení neskorších predpisov.
8. „**ZVO**“ je zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

# Čl. II – Predmet zmluvy

1. Dodávateľ bol vybraný ako úspešný uchádzač vo verejnom obstarávaní podľa ZVO s predmetom zákazky: **„Modernizácia a energetické opatrenia objektu jedálne s kuchyňou na ZŠ Sibírska – Kuchyňa-vybavenie“**.
2. Predmetom tejto zmluvy je záväzok:
   1. dodávateľa dodať objednávateľovi tovar špecifikovaný v tejto zmluve spôsobom, v čase, v kvalite a podľa podmienok uvedených v tejto zmluve, previesť na neho vlastnícke právo k tovaru. Špecifikácia tovaru, ktorého dodanie je predmetom tejto zmluvy, je uvedená v **Prílohe č. 1** tejto zmluvy (ďalej v texte ako „*tovar*“ );
   2. dodávateľa poskytovať služby záručného servisu (ďalej v texte ako „*služby*“) (tovar a služby ďalej v texte ako „*predmet zmluvy*“) a
   3. objednávateľa tovar prevziať do vlastníctva a zaplatiť dodávateľovi dojednanú kúpnu cenu.
3. Dodávateľ sa zaväzuje dodať tovar v súlade s požiadavkami objednávateľa, tovar celkom nový, nepoužívaný, nepoškodený, nevystavovaný, v prvej akostnej triede, v originálnom obale, zodpovedajúci požiadavkám objednávateľa uvedených v tejto zmluve. Dodávateľ je ďalej povinný dodať tovar, ktorý je certifikovaný a schválený na dovoz a predaj v Slovenskej republike, resp. v rámci Európskej únie a bude vyhovovať platným medzinárodným normám, STN (aj nezáväzným) a všeobecne záväzným právnym predpisom a bude v súlade riadnou výrobnou praxou. Na základe požiadavky objednávateľa je dodávateľ skutočnosti podľa tohto bodu povinný objednávateľovi preukázať, v opačnom prípade sa má za to, že si dodávateľ povinnosť podľa tohto bodu nesplnil a objednávateľ je oprávnený od tejto zmluvy odstúpiť.
4. Súčasťou dodania tovaru je aj jeho doprava na miesto dodania, inštalácia, zapojenie a uvedenie do prevádzky, odskúšanie a odovzdanie dokladov potrebných na užívanie tovaru a výkon vlastníckeho práva objednávateľa.
5. Záväzok dodávateľa dodať tovar sa považuje za splnený odovzdaním predmetu zmluvy objednávateľovi v požadovanom množstve a kvalite so všetkou súvisiacou dokumentáciou, ktorá sa vzťahuje na predmet zmluvy a v mieste a v termíne v súlade s touto zmluvou a riadnym splnením záväzkov podľa **bodu 3. a 4. tohto článku** tejto zmluvy.
6. Objednávateľ si vyhradzuje právo neprevziať tovar, ak nezodpovedá kvalite a technickej špecifikácii, ktorá je požadovaná najmä podľa tejto zmluvy a všeobecne záväzných právnych predpisov. V takom prípade nevzniká dodávateľovi právo na uhradenie kúpnej ceny.
7. Dodávateľ sa zaväzuje poskytovať objednávateľovi služby spočívajúce v záručnom servise. Odplata za služby ako aj dodanie prípadných náhradných dielov tovaru, na ktoré sa vzťahuje záruka, je zahrnutá v kúpnej cene. Pre vylúčenie akýchkoľvek pochybností platí, že služby predstavujú služby spočívajúce v odstraňovaní vád tovaru, vo vzťahu ku ktorým dodávateľ poskytuje objednávateľovi podľa tejto zmluvy záruku ako aj dodanie prípadných náhradných dielov tovaru.
8. Dodávateľ vyhlasuje, že sa v plnom rozsahu oboznámil s charakterom a rozsahom predmetu zmluvy v zmysle podmienok stanovených objednávateľom, a že sú mu známe technické, kvalitatívne a iné podmienky zmluvy a že disponuje takými odbornými znalosťami a kapacitami, ktoré sú k dodaniu predmetu zmluvy potrebné.
9. Predmet zmluvy bude financovaný z vlastných zdrojov objednávateľa.
10. Porušenie akejkoľvek povinnosti dodávateľa podľa tohto článku tejto zmluvy sa považuje za **podstatné porušenie** tejto zmluvy.

# Čl. III – Spôsob, miesto a čas plnenia

1. Dodávateľ sa zaväzuje splniť svoje záväzky podľa **bodu 2. písm. a), bodu 3. a 4. článku II** tejto zmluvy **v celosti** v lehote do **90 dní** od nadobudnutia účinnosti tejto zmluvy. Dodávateľ sa zaväzuje plniť svoje záväzky podľa **bodu 2. písm. b) a bodu 7. článku II** tejto zmluvy odo dňa dodania tovaru za podmienok uvedených v tejto zmluve.
2. Miestom plnenia je miestnosť kuchyne v budove: Základná škola s materskou školou, Sibírska 39, Bratislava, pričom dodávateľ je povinný písomne oznámiť objednávateľovi termín odovzdania predmetu zmluvy aspoň 5 (päť) pracovných dní vopred (aj len e-mailom).
3. Zmluvné strany sa dohodli, že dodávateľ pri odovzdaní plnenia predmetu tejto zmluvy je povinný objednávateľovi odovzdať doklady, ktoré sa k nemu vzťahujú a ktoré sú potrebné na užívanie tovaru a na výkon vlastníckeho práva a to najmä návod na použitie v slovenskom jazyku, záručný list a iné relevantné dokumenty.
4. Dodávateľ je povinný plniť predmet tejto zmluvy v množstve, kvalite a vyhotovení podľa **Prílohy č. 1** tejto zmluvy. Dodanie akýchkoľvek náhrad, resp. vykonanie zmien predmetu tejto zmluvy v zmysle jej príloh, nie je prípustné.
5. Ak dodávateľ bude plniť tovar v inej kvalite, vyhotovení a pod., ako je stanovené v tejto zmluve a jej prílohách, dodávka tovaru je vadná. Vadnou je tiež dodávka iného, než dohodnutého predmetu zmluvy, resp. jej častí.
6. O odovzdaní a prevzatí tovaru sa zmluvné strany zaväzujú podpísať *Protokol o odovzdaní a prevzatí* v dvoch (2) rovnopisoch, z ktorých jeden (1) rovnopis obdrží objednávateľ a jeden (1) rovnopis obdrží dodávateľ. Protokol o odovzdaní a prevzatí obsahuje najmä: dátum odovzdania a prevzatia, zoznam odovzdaných a prebratých dokladov, ako i vyhlásenie objednávateľa, že odovzdané dielo preberá a tiež prípadné vady, ktoré má dielo v zmysle **bodu 6. článku VI** tejto zmluvy a podpisy zmluvných strán alebo ich poverených zástupcov.
7. Porušenie akejkoľvek povinnosti dodávateľa podľa tohto článku tejto zmluvy sa považuje za **podstatné porušenie** tejto zmluvy.

# Čl. IV – Nadobudnutie vlastníckeho práva, prechod nebezpečenstva škody

# Vlastnícke právo k predmetu zmluvy nadobudne objednávateľ po uvedení tovaru dodávateľom do prevádzky v mieste dodania podľa tejto zmluvy a dňom jeho prevzatia od dodávateľa, t. j. dňom uvedeným v Protokole o odovzdaní a prevzatí ako deň prevzatia predmetu zmluvy.

# Nebezpečenstvo škody na predmete zmluvy prechádza na objednávateľa dňom jeho prevzatia od dodávateľa v súlade s článkom III tejto zmluvy.

# Čl. V – Cena a platobné podmienky

1. Zmluvné strany sa v zmysle zákona č. 18/1996 Z. z. o cenách v znení neskorších predpisov v spojení s vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách dohodli, že objednávateľ zaplatí dodávateľovi za predmet zmluvy kúpnu cenu vo výške, ktorá je uvedená v **Prílohe č. 1** tejto zmluvy a je konečná, pričom dodávateľ nemá nárok na žiadnu ďalšiu úhradu a v cene sú zahrnuté všetky náklady za riadne plnenie predmetu zmluvy. Celkovú cenu tvorí súčet jednotkových cien častí tovaru.
2. Kúpna cena zahŕňa všetky náklady dodávateľa spojené s plnením predmetu tejto zmluvy, vrátane baliaceho a pomocného materiálu a dopravy na miesto plnenia.
3. Ku kúpnej cene bude fakturovaná DPH v zmysle zákona č. 222/2004 Z. z. o dani z pridanej hodnoty v znení neskorších predpisov v sadzbe platnej ku dňu vzniku daňovej povinnosti.
4. Objednávateľ uhradí dodávateľovi cenu za plnenie predmetu tejto zmluvy, a to na základe faktúry, ktorá sa vykoná po protokolárnom prevzatí predmetu zmluvy. Súčasťou faktúry bude dodací list a Protokol o odovzdaní a prevzatí, podpísaný oprávnenými zástupcami oboch zmluvných strán. Zmluvné strany si dohodli splatnosť faktúry **30 dní** odo dňa jej doručenia objednávateľovi, v súlade s ust. §340b ods. 1 Obchodného zákonníka.
5. **Faktúra bude dodávateľom vystavená a objednávateľovi doručená po podpise Protokolu o odovzdaní a prevzatí** a po odovzdaní už úplne všetkých potrebných dokladov, podkladov, potvrdení a pod. v zmysle tejto zmluvy. Faktúra je súčasne prehlásením dodávateľa, že nebude uplatňovať voči objednávateľovi žiadne ďalšie finančné požiadavky.
6. Faktúra musí okrem bežných náležitostí a príloh, obsahovať aj vyúčtovanie celého rozsahu dodávky tovaru a príslušných montážnych prác tvoriacich predmet tejto zmluvy a to na základe dodacieho listu. Faktúra musí ďalej obsahovať všetky náležitosti v zmysle príslušných právnych predpisov. V prípade, že faktúra nebude obsahovať všetky náležitosti alebo bude vyhotovená obsahovo nesprávne, je objednávateľ oprávnený vrátiť ju dodávateľovi v lehote splatnosti s písomným odôvodnením na doplnenie a prepracovanie. V takom prípade sa plynutie lehoty splatnosti preruší a nová lehota splatnosti začne plynúť doručením opravenej faktúry objednávateľovi.
7. V prípade vrátenia faktúry objednávateľom pre chybné vyúčtovanie ceny alebo nesprávne uvedenie iných podstatných údajov podľa zákona, resp. v prípade absencie požadovaných príloh v zmysle **bodu 4. a 6. tohto článku** zmluvy, túto je dodávateľ povinný opraviť v čo najkratšom možnom termíne. Počas tohto obdobia nie je objednávateľ s platbou v omeškaní; nová lehota splatnosti začne plynúť dňom doručenia opravenej faktúry.
8. Za úhradu ceny sa považuje deň jej odpísania v z účtu objednávateľa.
9. Objednávateľ' neposkytuje dodávateľovi finančný preddavok, ani zálohu na plnenie predmetu zmluvy.
10. Dodávateľ je povinný písomne oznámiť objednávateľovi akúkoľvek zmenu údajov týkajúcich sa bankového účtu dodávateľa, na ktorý má objednávateľ posielať platby podľa tejto zmluvy; oznámenie sa nevyžaduje, ak dodávateľ uvádza bankový účet, na ktorý má byť zaslaná platba vo faktúre, ktorou si uplatňuje právo na zaplatenie ceny.
11. Zmluvné strany sa dohodli, že dodávateľ nie je oprávnený bez predchádzajúceho písomného súhlasu objednávateľa postúpiť na tretiu osobou a ani založiť akékoľvek svoje pohľadávky (práva) voči objednávateľovi vzniknuté na základe alebo v súvislosti s touto zmluvou alebo plnením záväzkov podľa tejto zmluvy. Právny úkon, na základe ktorého dodávateľ postúpi svoju pohľadávku voči objednávateľovi na tretiu osobu alebo zriadi záložné právo na pohľadávku bez predchádzajúceho písomného súhlasu objednávateľa, je podľa § 39 Občianskeho zákonníka.
12. Objednávateľ je oprávnený jednostranne započítať proti pohľadávke dodávateľa všetky svoje prípadné pohľadávky voči dodávateľovi, vrátane svojich nesplatných pohľadávok voči splatným pohľadávkam dodávateľa.

# Čl. VI – Zodpovednosť za Vady, záruka

1. Dodávateľ zodpovedá za to, že predmet zmluvy, ako aj ktorákoľvek jeho časť bude mať v dobe jeho odovzdania / prevzatia zmluvne dohodnuté vlastnosti, že zodpovedá technickým normám a predpisom, že počas záručnej doby bude mať predmet zmluvy vlastnosti dohodnuté v tejto zmluve, a že počas záručnej doby je predmet zmluvy bez Vád.
2. Dodávateľ poskytuje za Vady predmetu zmluvy záruku v dĺžke **24 mesiacov**. V prípade materiálov, výrobkov, zariadení, na ktoré poskytuje ich výrobca osobitnú záruku v dlhšom trvaní ako uvedené v predchádzajúcej vete tohto ustanovenia, platí záručná doba v dĺžke uvedenej výrobcom týchto výrobkov, minimálne však 24 mesiacov Záručná doba začína plynúť odo dňa prevzatia predmetu zmluvy objednávateľom.
3. Predmet zmluvy má Vadu najmä, nie však výlučne, ak:
   1. nie je dodaný v požadovanom množstve,
   2. nie je dodaný v požadovanom termíne,
   3. nie je dodaný na určené miesto,
   4. nemá minimálne hodnoty určených vlastností, ktoré sú deklarované v Prílohe č.1 tejto zmluvy (minimálne kvalitatívne parametre a iné),
   5. s dodávkou nebolo dodané požadované príslušenstvo,
   6. nie je riadne zabalený,
   7. nie je označený predpísaným spôsobom, nezodpovedá rozmermi, nezodpovedá farebnosťou, materiálové vyhotovenie je nevyhovujúce, aplikácia na výrobku má vady, vykazuje známky poškodenia, atď.,
   8. s predmetom zmluvy neboli dodané potrebné dokumenty a neboli poskytnuté dohodnuté služby.
4. Predmet zmluvy má právne Vady, ak je zaťažený právom tretej osoby, ibaže objednávateľ s týmto obmedzením prejavil písomný súhlas.
5. V prípade zistenia Vád pri preberaní predmetu zmluvy objednávateľ nie je povinný predmet zmluvy prevziať, pričom o zistených Vadách spíšu zmluvné strany zápisnicu, v ktorej uvedú spôsob a lehotu odstránenia Vád na náklady dodávateľa, pričom až do doby odstránenia vytknutých Vád je dodávateľ v omeškaní s odovzdaním predmetu zmluvy riadne a včas. Dodávateľ po odstránení vytknutých Vád oznámi túto skutočnosť Objednávateľovi na e-mailovú adresu kontaktnej osoby.
6. Počas trvania tejto zmluvy až do uplynutia záručnej doby odstráni bezplatne dodávateľ na žiadosť objednávateľa akékoľvek vytknuté Vady.
7. Na žiadosť objednávateľa je dodávateľ povinný bezplatne a bez zbytočného odkladu Vady odstrániť i keď neuznáva, že za Vady zodpovedá.
8. Objednávateľ je oprávnený oznámiť dodávateľovi Vady podľa tohto článku kedykoľvek do uplynutia záručnej doby podľa **bodu 2. tohto článku** tejto zmluvy, a to bez ohľadu na to, kedy sa objednávateľ o nich dozvedel alebo mohol dozvedieť, a bez ohľadu na to, či ide o Vady skryté alebo zjavné (záručný servis). Objednávateľ oznamuje Vady prostredníctvom e-mailu (alebo písomne) a v prípade výpadku/nedostupnosti e-mailu telefonicky alebo iným spôsobom odsúhlaseným zmluvnými stranami. Objednávateľ v oznámení podľa možností uvedie označenie Vady a popis, ako sa Vada prejavuje. Objednávateľ je oprávnený požadovať od dodávateľa bezplatné odstránenie Vady, na ktorú sa vzťahuje záruka podľa tejto zmluvy v dohodnutej lehote.
9. Dodávateľ sa zaväzuje odstraňovať všetky Vady zo záruky bezplatne a bezodkladne, najneskôr do 3 dní, od doručenia oznámenia objednávateľom. Zmluvné strany sa môžu v odôvodnených prípadoch dohodnúť aj na inej lehote, potrebnej na odstránenie Vád. Dodávateľ je povinný prijatie reklamácie potvrdiť e-mailom na e-mailovú adresu, z ktorej objednávateľ reklamáciu odoslal. Pokiaľ dodávateľ prijatie reklamácie nepotvrdí do 24 hodín v pracovných dňoch od preukázateľného odoslania reklamácie objednávateľom, má sa za to, že reklamácia bola dodávateľovi riadne doručená.
10. Uplatnením si niektorých z vyššie uvedených nárokov nezaniká právo objednávateľa na náhradu škody, ktorá mu v súvislosti s Vadou vznikla.
11. Zmluva je porušená podstatným spôsobom, ak strana porušujúca zmluvu v čase uzavretia zmluvy vedela alebo v tomto čase bolo rozumné predvídať s prihliadnutím na účel zmluvy, že druhá strana nebude mať záujem na plnení povinností pri takom porušení zmluvy; pri pochybnostiach sa predpokladá, že porušenie zmluvy nie je podstatné.
12. Objednávateľ je povinný používať predmet zmluvy len na účel, na ktorý je určený a dodržiavať známe pravidlá a návody na jeho použitie.
13. Nakoľko dodávateľ realizuje dodanie vybavenia kuchyne, zaväzuje sa zhotoviteľom, ktorí budú stavebne realizovať dielo v zmysle projektovej dokumentácie v mieste plnenia predmetu zmluvy, poskytnúť nevyhnutnú súčinnosť. V prípade, ak pri realizácii diela bude hroziť nebezpečenstvo poškodenia diela, je dodávateľ povinný bezodkladne písomne upovedomiť objednávateľa o tejto skutočnosti; v prípade, ak objednávateľa o hroziacej škode na diele písomne neupovedomí, zodpovedá za vzniknutú škodu v plnom rozsahu.

**Čl. VII** – **Ukončenie zmluvy**

1. Táto zmluva zaniká:
   * 1. splnením záväzkov zmluvných strán
     2. písomnou dohodou zmluvných strán,
     3. odstúpením objednávateľa od zmluvy v prípadoch, ktoré ustanovuje táto zmluva alebo z dôvodov stanovených v zákone,
     4. výpoveďou zo strany objednávateľa bez uvedenia dôvodu s 1-mesačnou výpovednou lehotou, pričom výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená dodávateľovi, a uplynie posledným dňom príslušného kalendárneho mesiaca.
2. Pokiaľ bude táto zmluva predčasne ukončená dohodou zmluvných strán, tvorí stanovenie spôsobu vysporiadania vzťahov vzniknutých na základe tejto zmluvy podstatnú náležitosť dohody o ukončení účinnosti tejto zmluvy. V prípade odstúpenia objednávateľa od tejto zmluvy, nevznikne dodávateľovi nárok na uhradenie platby za tú ktorú časť predmetu zmluvy, na základe ktorej prišlo k porušeniu tejto zmluvy zo strany dodávateľa, a to najmä nie však výlučne dodania vadnej časti predmetu tejto zmluvy, prípadne vadnej montáži, dodania odlišného (iná akosť, druh a pod.) predmetu zmluvy ako bola dojednaná.
3. Odstúpiť od zmluvy je možné len zo strany objednávateľa, a to z dôvodov stanovených v tejto zmluve alebo v zákone (najmä v zmysle ust. § 19 ZVO alebo ust. § 15 ods. 1 Zákona o registri partnerov verejného sektora alebo ak bola táto zmluva uzavretá v rozpore so zákonom (napr. v rozpore s ust. § 11 ods. 1 ZVO).
4. Objednávateľ je oprávnený odstúpiť od tejto zmluvy pre podstatné porušenie zmluvy dodávateľom, za ktoré sa považuje najmä porušenie, ktoré je tak klasifikované v tejto zmluve, alebo ak je podľa posúdenia objednávateľa zjavné, že dodávateľ nebude schopný riadne splniť všetky svoje povinnosti zo zmluvy.
5. Objednávateľ je oprávnený odstúpiť od tejto zmluvy aj v nasledovných prípadoch, a to buď v celom jej rozsahu alebo čiastočne, a to aj bez výzvy na dodatočné splnenie záväzkov, a bez toho, aby objednávateľovi vznikla z dôvodu odstúpenia povinnosť nahradiť škodu alebo akékoľvek sankcie:
   * 1. ak sa dodávateľ stane spoločnosťou v kríze v zmysle § 67a Obchodného zákonníka,
     2. vyhlásenie konkurzu na dodávateľa alebo povolenie reštrukturalizácie dodávateľa alebo vstup dodávateľa do likvidácie,
     3. začatie exekučného konania proti dodávateľovi,
     4. ak vznikne dôvodné podozrenie, že komukoľvek, kto je súčasťou organizácie objednávateľa alebo akémukoľvek podriadenému, či zástupcovi objednávateľa dodávateľ alebo jeho podriadený alebo zástupca ponúkol alebo dal úplatok; za dôvodné podozrenie pre účely toho ustanovenia zmluvy sa považuje vznesenie obvinenia za konkrétny skutok, ktorý napĺňa skutkovú podstatu príslušného trestného činu,
     5. dodávateľ predá svoj podnik alebo časť podniku a podľa objednávateľa sa tým zhorší vymožiteľnosť práv a povinností zo zmluvy,
     6. dodávateľ stratí oprávnenie na výkon príslušných činností,
     7. v prípade omeškania dodávateľa s plnením predmetu zmluvy v lehote o viac ako 30 kalendárnych dní, má objednávateľ právo odstúpiť od tejto zmluvy.
     8. ak dodávateľ bude vykonávať predmet zmluvy v rozpore s podmienkami dohodnutými v zmluve alebo technologickými postupmi určenými platnými normami,
     9. ak dodávateľ poruší povinnosti, ktoré majú za následok nesprávne vykonávanie predmetu zmluvy počas realizácie zmluvy (t. j. výskyt väčšieho počtu nedostatkov /aspoň 3/, resp. výskyt podstatných Vád, ktoré dodávateľ neodstráni v primeranej lehote napriek upozorneniu),
     10. ak dodávateľ neodstráni v dodatočnej lehote akékoľvek Vady, na ktoré ho objednávateľ upozorní v lehotách stanovených touto zmluvou,
     11. ak dodávateľ preukázane poruší právne predpisy Slovenskej republiky v rámci realizácie predmetu zmluvy súvisiace s činnosťou dodávateľa,
     12. ak dodávateľ poskytne nepravdivé alebo zavádzajúce informácie, resp. neposkytne informácie v súlade s podmienkami tejto zmluvy,
     13. ak dodávateľ nie je v súlade s ust. § 4 Zákona o registri partnerov verejného sektora zapísaní v registri partnerov verejného sektora aspoň po dobu trvania zmluvy.
     14. z iných dôvodov výslovne uvedených v tejto zmluve.
6. V prípade, že počas plnenia zmluvy bude objednávateľ dôvodne pochybovať o riadnom a včasnom plnení predmetu zmluvy dodávateľom a dodávateľ v lehote určenej objednávateľom, ktorá nesmie byť kratšia ako 5 (päť) pracovných dní, neposkytne objednávateľovi dostatočné záruky riadneho a včasného plnenia predmetu zmluvy, je objednávateľ oprávnený odstúpiť od zmluvy. Konanie dodávateľa, pre ktoré bude objednávateľ postupovať podľa prvej vety tohto bodu zmluvy a odstúpi od zmluvy, je podstatným porušením povinnosti, na ktoré sa vzťahuje zmluvná pokuta v prospech objednávateľa vo výške účelne vynaložených nákladov na zabezpečenie zhotovenia plnenia; ustanovenie **bodu 12. tohto článku** tejto zmluvy tým nie je dotknuté.
7. Pri nepodstatnom porušení tejto zmluvy dodávateľom môže objednávateľ odstúpiť od tejto zmluvy, ak k odstráneniu porušenia (protiprávneho stavu) nedôjde ani  v dodatočnej primeranej lehote na plnenie, poskytnutej objednávateľom v písomnom upozornení na porušenie povinnosti a jeho následky, v trvaní najmenej 5 (päť) dní.
8. Odstúpenie od zmluvy je účinné dňom doručenia písomného oznámenia objednávateľa o odstúpení od zmluvy dodávateľovi. V odstúpení od zmluvy musia byť vymedzené dôvody odstúpenia od zmluvy, ak táto zmluva alebo zákon neustanovuje inak. Účinky odstúpenia sa riadia príslušnými ustanoveniami Obchodného zákonníka, ak táto zmluva neustanovuje inak.
9. V prípade odstúpenia od zmluvy si zmluvné strany ponechajú plnenia odovzdané a prevzaté do momentu odstúpenia od zmluvy, ktoré boli vykonané v súlade s podmienkami uvedenými v tejto zmluve a jej prílohách, a úhrady za ne. Odstúpením od zmluvy nie sú dotknuté práva a povinnosti zmluvných strán ohľadne ponechaných plnení dodaných dodávateľom, ktoré boli do momentu odstúpenia dodávateľom riadne a včas vykonané a odovzdané a objednávateľom riadne prevzaté (akceptované), vrátane práv a povinností vyplývajúcich zo záruky poskytnutej podľa **článku VI** tejto zmluvy na odovzdaný tovar.
10. Ohľadom plnení, ktoré neboli riadne ukončené a prevzaté (akceptované) ku dňu zániku zmluvy výpoveďou alebo odstúpením, pripraví dodávateľ ich inventarizáciu a objednávateľ bude oprávnený, ale nie povinný, ich prevziať, pokiaľ uhradí príslušnú časť zmluvnej ceny zodpovedajúcej miere rozpracovanosti podľa dohody zmluvných strán.
11. Skončenie tejto zmluvy sa nedotýka nároku na náhradu škody vzniknutej porušením tejto zmluvy, nároku na zaplatenie zmluvnej pokuty podľa ustanovení tejto zmluvy, ktorý vznikol počas účinnosti zmluvy, a ďalej ustanovení tejto zmluvy, ktoré vzhľadom na svoju povahu majú trvať aj po ukončení zmluvy, najmä ustanovenia o komunikácii a riešení sporov.
12. Zmluvné strany sa dohodli, že predtým, ako objednávateľ využije svoje právo odstúpiť od tejto zmluvy z akékoľvek dôvodu, požiada štatutárny orgán dodávateľa o písomné vysvetlenie alebo spoločné rokovanie za účelom vzájomného vysvetlenia dôvodov pre odstúpenie; prípadné písomné odstúpenie od zmluvy zašle objednávateľ najskôr po uplynutí 5 pracovných dní od doručenia takej výzvy. Uvedené neplatí pre odstúpenie od zmluvy z dôvodov v zmysle **článku VIII** tejto zmluvy.
13. V prípade zániku zmluvy alebo jej časti sa dodávateľ zaväzuje poskytnúť objednávateľovi maximálnu súčinnosť pri poverení tretej osoby poskytovaním plnení, ktoré z časti alebo úplne zodpovedajú plneniu zmluvy.

#### V prípade zániku zmluvy je dodávateľ povinný odovzdať všetky informácie zhromaždené alebo získané počas plnenia zmluvy objednávateľovi. Dodávateľ nie je oprávnený informácie podľa predchádzajúcej vety si po zániku Zmluvy ponechať, resp. akokoľvek nimi disponovať.

# Čl. VIII – Sankcie a zmluvné pokuty

1. Ak bude dodávateľ v omeškaní s plnením predmetu zmluvy, objednávateľ je oprávnený požadovať od dodávateľa zmluvnú pokutu vo výške 1 % z ceny za predmet zmluvy v zmysle **bodu 1.** **článku V** tejto zmluvy vrátane DPH, a to za každý začatý deň omeškania.
2. Ak bude dodávateľ v omeškaní s plnením povinnosti odstrániť záručnú Vadu plnenia, resp. jeho časti, Objednávateľ je oprávnený požadovať od dodávateľa zmluvnú pokutu vo výške **100,- EUR** (slovom: sto eur) za každý začatý deň omeškania s odstránením Vady .
3. V prípade omeškania objednávateľa so splnením peňažného záväzku alebo jeho časti, má dodávateľ právo v súlade s § 369a Obchodného zákonníka uplatniť si z nezaplatenej sumy úroky z omeškania v sadzbe podľa Nariadenia vlády SR č. 21/2013 Z. z.
4. Objednávateľ je oprávnený požadovať náhradu škody spôsobenú porušením povinností, na ktorú sa vzťahuje zmluvná pokuta, a to v plnom rozsahu.
5. V prípade, ak dôjde k omeškaniu alebo porušeniu povinnosti, na ktoré sa vzťahuje zmluvná pokuta podľa akéhokoľvek ustanovenia tejto zmluvy, považuje sa každé takéto konanie za podstatné porušenie tejto zmluvy, pri ktorom je Objednávateľ oprávnený odstúpiť od tejto zmluvy.
6. Ak objednávateľ odstúpi od tejto zmluvy pre podstatné porušenie zmluvy dodávateľom, má objednávateľ právo požadovať od dodávateľa zaplatenie zmluvnej pokuty vo výške 5 % z celkovej ceny podľa **bodu 1.** **článku V** tejto zmluvy vrátane DPH. Objednávateľ je oprávnený požadovať náhradu škody spôsobenú porušením povinností, na ktorú sa vzťahuje zmluvná pokuta, a to v plnom rozsahu.

Čl. IX – Zodpovednosť za škodu a náhrada škody

1. Každá zo zmluvných strán nesie zodpovednosť za spôsobenú škodu porušením všeobecne záväzných platných a účinných právnych predpisov Slovenskej republiky a tejto zmluvy. V prípade porušenia povinnosti je dodávateľ povinný nahradiť objednávateľovi spôsobenú škodu v plnom rozsahu. V prípade porušenia povinnosti je objednávateľ povinný nahradiť dodávateľovi výlučne spôsobenú skutočnú škodu, pričom jej výška môže byť maximálne v rozsahu 10 % z ceny podľa **bodu 1.** **článku V** tejto Zmluvy (bez DPH).
2. Dodávateľ zodpovedá za škodu spôsobenú objednávateľovi jeho zamestnancami a/alebo subdodávateľmi, pričom ustanovenia Zákonníka práce o zodpovednosti zamestnancov za škodu ako i ustanovenia Obchodného zákonníka o náhrade škody aplikovateľné na škodu spôsobenú Subdodávateľmi tým nie sú dotknuté.
3. Dodávateľ zodpovedá za škodu spôsobenú Vadou predmetu plnenia, ktorá vznikne objednávateľovi v čase platnosti tejto zmluvy, ako aj v čase trvania záručnej doby.
4. Na vznik zodpovednosti za spôsobenú škodu nie je nevyhnutné, aby bola spôsobená úmyselným konaním zmluvnej strany, oprávnenej osoby zmluvnej strany alebo inej poverenej osoby, ale postačuje spôsobenie škody z nedbanlivosti.
5. Obe zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd.
6. Dodávateľ je povinný postupovať pri plnení pokynov a zadaní zo strany objednávateľa s odbornou starostlivosťou a na nevhodnosť pokynov objednávateľa upozorniť. Ak objednávateľa na nevhodnosť pokynov neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Dodávateľ nezodpovedá ani za škodu, ktorá vznikla v dôsledku vadného zadania zo strany objednávateľa, ak dodávateľ bezodkladne upozornil objednávateľa na vadnosť tohto zadania a objednávateľ na tomto zadaní naďalej písomne trval.
7. Ak nevhodné pokyny a/alebo podklady dané objednávateľom prekážajú v riadnom plnení povinností dodávateľa podľa tejto zmluvy, je dodávateľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov objednávateľa alebo písomného oznámenia, že objednávateľ trvá na poskytnutí plnení podľa tejto zmluvy s použitím podkladov a pokynov daných mu objednávateľom.
8. Zmluvné strany sa zaväzujú upozorniť písomne druhú zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto zmluvy a predložiť druhej zmluvnej strane dôkazy o existencii týchto okolností. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
9. V prípade okolnosti vylučujúcej zodpovednosť, ktorou sa rozumie prekážka, ktorá nastala nezávisle od vôle zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala (ide napríklad o prípady vojny, invázie, občianske vojny, povstanie, občianske nepokoje, embargo, zásah štátu či vlády, živelné udalosti, generálne štrajky) zmluvná strana, ktorá nesplní svoje povinnosti z tejto zmluvy z dôvodu okolností vylučujúcich zodpovednosť, nebude zodpovedná za škodu. Zodpovednosť nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov.
10. Pokiaľ okolnosti vylučujúce zodpovednosť trvajú dlhšie ako tridsať (30) dní, zmluvné strany sa zaväzujú rokovať o dotknutých povinnostiach, najmä predĺžení termínov podľa tejto zmluvy. Pokiaľ nepríde k dohode, má objednávateľ právo od tejto zmluvy odstúpiť.

**Čl. X - Komunikácia zmluvných strán a doručovanie**

1. Zmluvné strany sa zaväzujú, že vzájomná komunikácia a plnenie predmetu zmluvy bude prebiehať v slovenskom jazyku. Dodávateľ sa zaväzuje, že experti, odborní garanti a ostatní odborníci budú ovládať slovenský jazyk na takej úrovni, aby dodávateľ riadne poskytoval plnenie v súlade s podmienkami uvedenými v tejto zmluve.
2. Zmluvné strany sa dohodli, že primárnymi osobami oprávnenými komunikovať vo veciach týkajúcich sa poskytovania plnenia alebo jeho častí podľa tejto zmluvy sú:
   * 1. Za objednávateľa:
        1. Meno a funkcia: .........................
        2. Telefonický kontakt: ..................
        3. e-mail: ........................................
     2. Za dodávateľa:
        1. Meno a funkcia: ..........................................
        2. Telefonický kontakt: ...........................
        3. e-mail:. ............................
3. Písomnosti podľa tejto zmluvy sa doručujú osobne, poštou, kuriérskou službou alebo prostredníctvom elektronických médií (napr. e-mail). Písomnosti sa doručujú na poslednú odosielateľovi známu adresu prijímateľa. Každá zo zmluvných strán je povinná informovať druhú zmluvnú stranu o akejkoľvek zmene adresy alebo kontaktného údaju (telefónne číslo, e-mailová adresa).
4. Písomnosti zasielané poštou sa považujú za doručené, ak sa nepreukáže skorší dátum doručenia, v tretí (3) deň po ich odoslaní na poslednú známu adresu prijímateľa, ak ide o doručovanie v rámci Slovenskej republiky, alebo siedmy (7) deň po ich odoslaní na poslednú známu adresu prijímateľa, ak ide o doručovanie mimo územia Slovenskej republiky.
5. Písomnosti doručované kuriérskou službou sa považujú za doručené v piaty (5) deň po ich odovzdaní kuriérskej službe, ak sa nepreukáže skorší termín doručenia.
6. Písomnosti doručované poštou alebo kuriérskou službou sa považujú za doručené aj v prípade, ak adresát odmietne zásielku prevziať.
7. Písomnosti doručované prostredníctvom e-mailu sa považujú za doručené momentom ich odoslania zmluvnou stranou, ak zmluvná strana (odosielateľ) nedostala automatickú informáciu o nedoručení elektronickej správy.
8. Za účelom realizácie komunikácie a doručovania sa zmluvné strany zaväzujú používať kontaktné údaje uvedené v tejto zmluve alebo oznámené v súlade s touto zmluvou. Zmluvné strany sa zaväzujú bezodkladne písomne oznámiť akúkoľvek zmenu svojich kontaktných údajov alebo kontaktných údajov oprávnených osôb druhej zmluvnej strane. Ak v tejto zmluve nie je ustanovené inak, zmena je účinná dňom doručenia písomného oznámenia bez potreby uzatvorenia dodatku k tejto zmluve. Ak nastane zmena v kontaktných údajoch, zmluvné strany sa zaväzujú zároveň vyhotoviť písomný protokol o uskutočnenej zmene.
9. Zmluvné strany sa dohodli, že bežná písomná komunikácia (napr. komunikácia týkajúca sa organizácii stretnutí alebo iných organizačných záležitosti alebo podkladov pre fakturáciu a pod.) alebo komunikácia v iných prípadoch vyslovene uvedených v tejto zmluve môže byť vykonávaná prostredníctvom e-mailu. Komunikácia zmluvných strán, ktorá má povahu právneho úkonu (napr. odstúpenie od zmluvy, uplatnenie zmluvnej pokuty a pod.) bude vykonávaná písomne v listinnej podobe s doporučeným doručovaním druhej zmluvnej strane prostredníctvom poštovej služby alebo kuriérskej služby.

Čl. XI - Subdodávatelia a register partnerov verejného sektora

* 1. Dodávateľ je oprávnený zabezpečiť plnenie tejto zmluvy alebo jej častí prostredníctvom subdodávateľov podľa svojho vlastného výberu a uváženia. Na poskytovanie plnení podľa tejto zmluvy dodávateľom pre objednávateľa, má dodávateľ, za podmienok dohodnutých v tejto zmluve, právo uzatvárať subdodávateľské zmluvy. Tým nie je dotknutá zodpovednosť dodávateľa za plnenie zmluvy v súlade s § 41 ods. 8 ZVO a dodávateľ je povinný odovzdávať objednávateľovi plnenia sám, na svoju zodpovednosť, v dohodnutom čase a v dohodnutej kvalite. Dodávateľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
  2. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí neoddeliteľnú súčasť tejto zmluvy ako **Príloha č. 2** tejto zmluvy.
  3. Dodávateľ je povinný písomne oznámiť objednávateľovi akúkoľvek zmenu údajov o subdodávateľovi najneskôr do troch (3) pracovných dní po tom, ako sa o takej zmene dozvedel.
  4. Dodávateľ je oprávnený zmeniť alebo doplniť subdodávateľa počas trvania zmluvy len na základe písomného dodatku k tejto zmluve podpísaného štatutárnymi zástupcami oboch zmluvných strán. Nový subdodávateľ musí spĺňať všetky podmienky na subdodávateľa v takom rozsahu ako ich spĺňal pôvodný subdodávateľ. Dodávateľ je povinný **najneskôr tridsať (30) dní pred** dňom, kedy by nový subdodávateľ mal začať plniť príslušnú časť predmetu plnenia podľa tejto zmluvy (plánované začatie plnenia subdodávky), predložiť objednávateľovi návrh na zmenu alebo doplnenie subdodávateľa, ktorý bude obsahovať údaje o navrhovanom subdodávateľovi v rozsahu podľa **bodu 2. tohto článku** **zmluvy**, spolu s príslušným odôvodnením takejto zmeny alebo doplnenia, so všetkými relevantnými dokladmi preukazujúcimi splnenie podmienok nového subdodávateľa v takom rozsahu ako ich spĺňal pôvodný subdodávateľ, vrátane písomného návrhu znenia príslušného dodatku. Objednávateľ má právo odmietnuť podpísať dodatok a požiadať dodávateľa o určenie iného subdodávateľa, ak má na to dôvody (napr. nesplnenie podmienok pre výmenu subdodávateľa). Nový subdodávateľ je oprávnený plniť príslušnú časť predmetu plnenia podľa tejto zmluvy až po tom, čo príslušný dodatok k tejto zmluve nadobudne účinnosť. Lehota uvedená v tomto bode zmluvy nemusí byť dodržaná, ak sa v konkrétnom prípade zmluvné strany dohodnú inak.
  5. Porušenie povinnosti vyplývajúcej **z bodov 2 až 4 tohto článku tejto zmluvy** sa považuje za podstatné porušenie zmluvy a objednávateľ je oprávnený požadovať od dodávateľa zmluvnú pokutu vo výške **1.000,- EUR** (slovom: tisíc eur)za každé jednotlivé porušenie ktorejkoľvek povinnosti vyplývajúcej z **bodov 2 až 4 tohto článku** tejto zmluvy.
  6. Dodávateľ, jeho subdodávatelia v zmysle § 2 ods. 5 písm. e) ZVO a subdodávatelia podľa § 2 ods. 1 písm. a) bod 7 Zákona o registri partnerov verejného sektora, musia byť zapísaní do registra partnerov verejného sektora, a to počas celej doby trvania ich účasti na plnení tejto zmluvy. Táto povinnosť platí len vtedy, ak dodávateľ a/alebo subdodávatelia majú povinnosť byť zapísaní v registri partnerov verejného sektora podľa Zákona o registri partnerov verejného sektora. Porušenie tejto povinnosti sa považuje za podstatné porušenie zmluvy a je dôvodom, ktorý oprávňuje objednávateľa na odstúpenie od zmluvy.
  7. Dodávateľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o registri partnerov verejného sektora.
  8. Dodávateľ zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 Zákona o registri partnerov verejného sektora.
  9. Objednávateľ má právo odstúpiť od Zmluvy z dôvodov uvedených v § 15 ods. 1 Zákona o registri partnerov verejného sektora. Objednávateľ nie je v omeškaní a nie je povinný plniť, čo mu ukladá zmluva, ak nastanú dôvody podľa § 15 ods. 2 Zákona o registri partnerov verejného sektora. Zmluva zaniká doručením oznámenia o odstúpení od zmluvy. Riadne poskytnuté plnenia, vzájomne poskytnuté do dňa odstúpenia od zmluvy, si zmluvné strany ponechajú; tým nie je dotknutý nárok dodávateľa na odplatu za riadne dodané plnenie podľa tejto zmluvy.
  10. Objednávateľ je oprávnený požadovať od dodávateľa zmluvnú pokutu vo výške **500,- EUR** (slovom: päťsto eur) za každý deň existencie dôvodu vzniku práva na odstúpenie od zmluvy v zmysle § 15 ods. 1 Zákona o registri partnerov verejného sektora*,* resp. § 19 ods. 3 ZVO. Právo objednávateľa na zmluvnú pokutu podľa predchádzajúcej vety zaniká, ak objednávateľ odstúpi od zmluvy v súlade s § 15 ods. 1 Zákona o registri partnerov verejného sektora, resp. podľa § 19 ods. 3 ZVO.
  11. Zmena subdodávateľa nemá žiaden vplyv na plynutie lehôt podľa tejto zmluvy, resp. na splnenie akýchkoľvek povinností či poskytnutie plnení zo strany dodávateľa podľa tejto zmluvy.

# Čl. XII – Spoločné a záverečné ustanovenia

1. Táto zmluva nadobúda platnosť dňom jej podpísania zmluvnými stranami a účinnosť nadobúda dňom nasledujúcim po dni jej zverejnenia v Centrálnom registri zmlúv v súlade s ustanovením § 47a Občianskeho zákonníka a § 5a Zákona o slobodnom prístupe k informáciám. Táto zmluva je povinne zverejňovanou zmluvou v zmysle Zákona o slobodnom prístupe k informáciám.
2. Táto zmluva a jej dodatky podliehajú povinnému zverejneniu v Centrálnom registri zmlúv vedenom Úradom vlády Slovenskej republiky v súlade so Zákonom slobodnom prístupe k informáciám.
3. Túto zmluvu je možné meniť a dopĺňať len na základe písomných dodatkov podpísaných oboma zmluvnými stranami a za dodržania podmienok ustanovených ZVO. Dodatky k tejto zmluve sa po ich podpísaní stávajú jej neoddeliteľnou súčasťou.
4. Ak v priebehu zmluvného vzťahu zmení dodávateľ názov/obchodné meno, prípadne dôjde k jeho rozdeleniu, zlúčeniu, splynutiu alebo úpadku, je povinný o tejto skutočnosti okamžite písomne informovať Objednávateľa, spolu s uvedením, ako prechádzajú práva a záväzky z tejto Zmluvy na jeho právneho nástupcu a aký subjekt je jeho právnym nástupcom.
5. Práva a povinnosti zmluvných strán, ktoré nie sú touto zmluvou výslovne upravené, sa riadia príslušnými ustanoveniami Obchodného zákonníka a ostatných právnych predpisov. Rozhodným právom na účely prejednania a rozhodnutia sporov, ktoré vzniknú z tejto Zmluvy alebo v súvislosti s ňou je právo Slovenskej republiky.
6. Zmluvné strany sa zaväzujú urovnať všetky spory vzniknuté v súvislosti s touto zmluvou predovšetkým vzájomnou dohodou.
7. Práva a povinnosti zmluvných strán, ktoré nie sú touto zmluvou výslovne upravené, sa riadia príslušnými ustanoveniami Obchodného zákonníka a ostatných právnych predpisov.
8. Zmluvné strany sa zaväzujú urovnať všetky spory vzniknuté v súvislosti s touto zmluvou predovšetkým mimosúdnou dohodou.
9. V prípade ak sa zistí, že niektoré ustanovenie tejto zmluvy je alebo sa stane neplatným alebo neúčinným, neplatnosť alebo neúčinnosť ustanovenia nemá za následok neplatnosť alebo neúčinnosť ďalších ustanovení zmluvy, ani samotnej zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý zmluvné strany v čase uzavretia tejto zmluvy neplatným alebo neúčinným ustanovením sledovali. Obdobne budú zmluvné strany postupovať aj v prípade, ak sa zistí, že niektoré z ustanovení tejto zmluvy je nevykonateľné.
10. Táto zmluva bola vyhotovená v šiestich (6) vyhotoveniach s platnosťou originálu, pričom objednávateľ obdrží päť (5) vyhotovení a dodávateľ obdrží jedno (1) vyhotovenie zmluvy.
11. Zmluvné strany vyhlasujú, že si túto zmluvu prečítali a že táto, tak ako bola vyhotovená zodpovedá ich skutočnej vôli, ktorú si vzájomne vážne, zrozumiteľne a úplne slobodne prejavili, na dôkaz čoho pripájajú podpisy svojich štatutárnych orgánov.
12. Neoddeliteľnou súčasťou tejto zmluvy je :
    1. Príloha č. 1 – opis tovaru a ceny za dodávané tovary
    2. Príloha č. 2 – zoznam subdodávateľov

V Bratislave, dňa .......... V ............., dňa ................

**Objednávateľ: Dodávateľ:**

................................................. ........................................................

**Mestská časť Bratislava – Nové Mesto .....................................**

**Mgr. Matúš Čupka, starosta .............................**